En 46-årig mand fra Hirtshals er sigtet for vold, efter at han tidligt lørdag morgen helt umotiveret overfaldt føreren af en fejemaskine i Hjørrings Midtby.

Ifølge Nordjyllands Politi skete overfaldet klokken 6.26 lørdag morgen foran Buddy Holly i Hjørring. Tilsyneladende havde den 46-årige set sig sur på fejemaskinen, I hvert fald havde han flere gange råbt af føreren, inden han gik amok. Uvist af hvilken grund sprang den 46-årige mand, der er fra Hirtshals pludselig op på maskinen - åbnede døren og slog føreren tre gange med knyttet næve. Føreren fik ødelagt sine briller og fik et par skrammer på næsen. Den 46-årige blev anholdt og anbragt i detentionen. Han kan nu se frem til en sigtelse for vold, siger vagtchef ved Nordjyllands Politi, Frank Liltorp til TV2/Nord